Diari Oficial de la Generalitat Valenciana


Sumari del DOGV 4507, del 26-05-2003 (2003/5935)

ORDE de 15 de maig de 2003, de la Conselleria d'Agricultura, Pesca i Alimentació, per la qual es concedixen ajudes als propietaris de les finques rústiques incloses en determinades zones d'actuació especial del terme municipal d'Antella (València).
--------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4507

Data del DOGV
:   26-05-2003

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2003/5935


Data del document
:   15-05-2003

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Descriptors 

:   * Antella
    * inundació
    * ajuda a l'agricultura
    * parcel·la
    * suport econòmic

ORDE de 15 de maig de 2003, de la Conselleria d'Agricultura, Pesca i Alimentació, per la qual es concedixen ajudes als propietaris de les finques rústiques incloses en determinades zones d'actuació especial del terme municipal d'Antella (València). [2003/5935]
  
Com a conseqüència de les inundacions d'octubre de 1982, els terrenys agrícoles de diverses partides, aigües avall de la presa de Tous, van ser arrasades pel desbordament de les aigües del Xúquer. Els municipis afectats van ser Antella, Sumacárcer i Tous. Els terrenys van ser declarats zones d'actuació especial per l'Institut de Reforma i Desenrotllament Agrari (IRYDA), a l'empara i a l'efecte del Reial Decret-Llei 20/1982, de 23 d'octubre, i de l'Orde de 24 d'octubre de 1982, del Ministeri de l'Interior.
  
Per mitjà del Decret 239/1997, de 9 de setembre, del Govern Valencià, es va declarar d'utilitat pública i execució urgent la concentració parcel·lària de la zona de Xàrquia-Illeta d'Antella, i mitjançant el Decret 251/1997, de 23 de setembre, la zona del Reguer d'Antella.
  
Una vegada que la Conselleria d'Agricultura, Pesca i Alimentació ha finalitzat les obres de recuperació i concentració parcel·lària de les partides del polígon Reguer i Xàrquia-Illeta, i presa la possessió de les noves finques de reemplaçament que els han sigut adjudicades als propietaris, procedix concedir ajudes per a compensar les pèrdues de rendes dels propietaris dels terrenys.
  
Per això, fent ús de les competències que tinc atribuïdes i a proposta del director general de Producció Agrària,
  
ORDENE
  
Article 1
  
La Conselleria d'Agricultura, Pesca i Alimentació concedirà ajudes als propietaris de parcel·les agrícoles incloses en les zones d'actuació especial ubicades en les partides del Reguer i Xàrquia-Illeta del terme municipal d'Antella.
  
Article 2
  
Es consideraran beneficiaris de les ajudes els qui figuren com a propietaris en el document de concentració parcel·lària de les zones del Reguer i Xàrquia-Illeta del terme municipal d'Antella, així com aquells que acrediten la seua titularitat anterior de les terres, o hagen adquirit els drets amb posterioritat al dit acord.
  
En cas que sobre una mateixa parcel·la es formule més d'una sol·licitud d'ajudes, per haver-se produït una transmissió, l'import total de l'ajuda corresponent a la dita parcel·la es distribuirà proporcionalment entre els propietaris successius.
  
Article 3
  
La subvenció serà d'un màxim de 2.524 euros per hectàrea i any transcorregut, i es prorratejarà en cas de períodes inferiors. El termini es computarà des del 19 d'octubre de 1982 fins a l'entrega de les terres per la Conselleria d'Agricultura, Pesca i Alimentació el 4 de maig de 2001, el sendemà de la publicació en el Diari Oficial de la Generalitat Valenciana de l'anunci de presa de possessió de les finques de reemplaçament de les zones de concentració parcel·lària del Reguer i Xàrquía-Illeta d'Antella (DOGV núm. 3991, de 3 de maig de 2001).
  
Es computarà la superfície de les finques anterior a les inundacions de 1982 que consta en les bases de concentració parcel·lària.
  
En cas que la quantitat de les ajudes sol·licitades superare la quantitat global màxima prevista en l'article 5 de la present Orde, la quantitat a percebre es prorratejarà entre les sol·licituds presentades.
  
El que s'ha assenyalat anteriorment s'entén sense perjuí que a la vista del resultat del prorrateig esmentat, i dins del que permeten les disponibilitats pressupostàries, la Conselleria d'Agricultura, Pesca i Alimentació puga prendre les mesures necessàries per complementar, en les quantitats corresponents, l'ajuda obtinguda pels beneficiaris.
  
Article 4
  
Les sol·licituds es formalitzaran en imprés normalitzat que facilitarà la Conselleria d'Agricultura, Pesca i Alimentació i es presentaran a les oficines de la Conselleria o en els altres llocs i de les maneres a què es fa referència en l'article 38 de la Llei 30/92, de 26 de novembre, de Règim Jurídic de les Administracions Públiques i del Procediment Administratiu Comú.
  
En la sol·licitud figuraran, almenys, les dades personals del sol·licitant i les dades cadastrals de les finques afectades.
  
Tots aquells que no figuren en la relació de propietaris continguda en l'acord de concentració parcel·lària hauran de presentar, junt amb l'imprés de sol·licitud de l'ajuda, l'acreditació de la titularitat de les finques en relació amb les actuals parcel·les, així com del període de possessió d'estes.
  
En tots els casos, la sol·licitud haurà d'anar acompanyada, a l'efecte del pagament de l'ajuda, d'una acreditació de la titularitat, per part del beneficiari, de les dades bancàries, mitjançant document normalitzat de manteniment de tercers.
  
El termini de presentació de les sol·licituds serà d'un mes a partir del sendemà de la publicació de la present orde en el Diari Oficial de la Generalitat Valenciana.
  
D'acord amb l'article 6 de l'Orde de 7 de gener de 1991, de la Conselleria d'Economia i Hisenda, no és exigible als beneficiaris l'acreditació del compliment de les obligacions tributàries i davant la Seguretat Social.
  
Article 5
  
Les subvencions es concediran a càrrec de la línia T1698 del programa 714.20, ?Ordenació i millora de les produccions agràries?, denominació ?Protecció de la renda dels agricultors?, descripció ?Compensar les rendes dels propietaris dels polígons arrasats pel trencament de la presa de Tous, a causa del llarg procés de recuperació de les terres als polígons del Reguer, Xàrquía i Illeta d'Antella?, del pressupost de la Generalitat Valenciana, i no podrà superar la quantitat global de 503.200 euros l'any 2003.
  
DISPOSICIÓ ADDICIONAL
  
Es delega el cap dels Servicis Territorials de València de la Conselleria d'Agricultura, Pesca i Alimentació la competència per a resoldre les sol·licituds regulades en la present orde.
  
DISPOSICIONS FINALS
  
Primera
  
Es faculta el director general de Producció Agrària perquè dicte les disposicions necessàries per al desplegament i l'execució d'esta orde.
  
Segona
  
La present orde entrarà en vigor el sendemà de la seua publicació en el Diari Oficial de la Generalitat Valenciana.
  
València, 15 de maig de 2003
  
La consellera d'Agricultura, Pesca i Alimentació
  
MARIA ÀNGELS RAMON-LLIN I MARTÍNEZ